b'\n_START_ARTICLE_\nCimabue\n_START_PARAGRAPH_\nGiovanni Cimabue, Cenni di Pepo (1240\xe2\x80\x931302) oli firenzel\xc3\xa4inen taidemaalari. Giorgio Vasari kuvaili 1500-luvulla kirjoittamassa Taiteilijael\xc3\xa4m\xc3\xa4kertoja-kirjassaan Cimabuea er\xc3\xa4\xc3\xa4nlaisena nykyaikaisen taiteen is\xc3\xa4n\xc3\xa4. H\xc3\xa4net tunnetaan my\xc3\xb6s Giotton l\xc3\xb6yt\xc3\xa4j\xc3\xa4n\xc3\xa4 ja opettajana. H\xc3\xa4n oli ensimm\xc3\xa4inen italialainen taiteilija, joka yritti muuttaa bysantin vertauskuvallista muotokielt\xc3\xa4 ja oli n\xc3\xa4in goottilaisen maalaustaiteen voimakkaita vaikuttajia ja maalaustaiteen uudistuksen alullepanija. H\xc3\xa4n ty\xc3\xb6skenteli my\xc3\xb6s Assisissa, Pyh\xc3\xa4n Fransiskuksen basilikassa. Assisi oli Pyh\xc3\xa4n Fransiskuksen saarnojen her\xc3\xa4tt\xc3\xa4m\xc3\xa4 Italian uuden hengenel\xc3\xa4m\xc3\xa4n sulatusuuni. _NEWLINE_Cimabue syntyi ylh\xc3\xa4is\xc3\xb6perheeseen ja osoitti jo varhain suurta \xc3\xa4lyllist\xc3\xa4 kyvykkyytt\xc3\xa4. Cimabue l\xc3\xa4hetettiin Santa Maria Novellaan, humanistiseen kouluun, jossa h\xc3\xa4nen oli tarkoitus opetella kirjallista ilmaisua ja muita humanistisia aineita. Koulussa Cimabue oli kuitenkin taipuvainen ilmaisemaan itse\xc3\xa4\xc3\xa4n kuvallisesti. Vasari kertoo Taiteilijael\xc3\xa4m\xc3\xa4kerroissa Cimabuen kunnostautuneen ennen kaikkea piirtelem\xc3\xa4ll\xc3\xa4 kirjoihinsa kuvia ihmisist\xc3\xa4, hevosista, taloista ja mielikuvituksellisista olennoista. _NEWLINE_Cimabuen taiteellinen ura sai tavallaan alkunsa h\xc3\xa4nen tavattuaan kreikkalaisia taidemaalareita, jotka oli kutsuttu maalaamaan muun muassa Firenzen  Gondeillen kappelia. Cimabue karkasi koulusta seuraamaan kreikkalaisten taiteilijoiden tapaa ty\xc3\xb6skennell\xc3\xa4, j\xc3\xa4ljitteli heit\xc3\xa4 ja oli pian taitavampi kuin kreikkalaiset. _NEWLINE_Cimabuen ansiona voidaan pit\xc3\xa4\xc3\xa4 pyrkimyst\xc3\xa4 olla kuvaamatta pelkki\xc3\xa4 profiileja ja toisaalta halua kuvata hahmoja n\xc3\xa4iden luonnollisessa ymp\xc3\xa4rist\xc3\xb6ss\xc3\xa4, mik\xc3\xa4 h\xc3\xa4nen aikanaan oli uutta. _NEWLINE_Esimerkkin\xc3\xa4 erotuksesta kreikkalaisten tyyliin Cimabuen maalaukset Jeesuksesta ja Luukkaasta olivat arvioiden mukaan el\xc3\xa4v\xc3\xa4mpi\xc3\xa4, v\xc3\xa4hemm\xc3\xa4n karkeita ja muutenkin luonnollisempia. _NEWLINE_El\xc3\xa4m\xc3\xa4ns\xc3\xa4 viimeisin\xc3\xa4 hetkin\xc3\xa4 Cimabue kutsuttiin suunnittelemaan Firenzen Santa Maria del Fiore -tuomiokirkkoa. Cimabue kuitenkin kuoli vuonna 1302. Vasarin mukaan h\xc3\xa4net haudattiin Santa Maria del Fioreen. H\xc3\xa4n j\xc3\xa4tti j\xc3\xa4lkeens\xc3\xa4 lukuisia oppilaita, joista merkitt\xc3\xa4vimp\xc3\xa4n\xc3\xa4 voitaneen pit\xc3\xa4\xc3\xa4 Giottoa. Giotto asui Cimabuen kuoleman j\xc3\xa4lkeen t\xc3\xa4m\xc3\xa4n  omistamissa taloissa Via del Cocomerolla._NEWLINE_Elinaikanaan Cimabue ei ollut yksinomaan pidetty, sill\xc3\xa4 h\xc3\xa4nt\xc3\xa4 pidettiin varsin anteeksiantamattomana arvostelijoilleen. Cimabue p\xc3\xa4\xc3\xa4tyi kuolemansa j\xc3\xa4lkeen my\xc3\xb6s Danten Jumalaiseen n\xc3\xa4ytelm\xc3\xa4\xc3\xa4n, jossa Dante luonnehti h\xc3\xa4nt\xc3\xa4 hyvin ylh\xc3\xa4issukuiseksi taidemaalariksi, ylimieliseksi ja niin kriittiseksi, ett\xc3\xa4 jos joku havaitsi virheit\xc3\xa4 h\xc3\xa4nen t\xc3\xb6iss\xc3\xa4\xc3\xa4n, h\xc3\xa4n tuhosi ne riippumatta siit\xc3\xa4, kuinka kallisarvoisia ty\xc3\xb6t olivat. Jumalaisessa n\xc3\xa4ytelm\xc3\xa4ss\xc3\xa4 Dante sijoitti Cimabuen kiirastulen 11. keh\xc3\xa4\xc3\xa4n. _NEWLINE_Karl Freyn mukaan Vasarin el\xc3\xa4m\xc3\xa4kerta Cimabuesta on l\xc3\xa4hes t\xc3\xa4ysin kuvitteellinen.'